b'\n_START_ARTICLE_\nHirtettyjen kettujen mets\xc3\xa4 (elokuva)\n_START_SECTION_\nJuoni\n_START_PARAGRAPH_\nJuoppo majuri Remes (Aarno Sulkanen) turhautuu kasarmilla ja pyyt\xc3\xa4\xc3\xa4 virkavapaata. Siihen suostutaan sill\xc3\xa4 ehdolla, ett\xc3\xa4 Remes vet\xc3\xa4\xc3\xa4 viel\xc3\xa4 yhdet sotaharjoitukset. Niiden aikana Remes t\xc3\xb6rm\xc3\xa4\xc3\xa4 ovelaan ammattirikolliseen Oiva Juntuseen (Markku Toikka), joka piilottelee kultaharkkoja mets\xc3\xa4ss\xc3\xa4. Roisto saa Lemmenjoelle kullanhuuhdontaan majurista apulaisen, joka suostuu melkein mihin tahansa, kun n\xc3\xa4kee tilaisuutensa tulleen ja vapauden koittavan.\n_START_SECTION_\nMuuta tietoa\n_START_PARAGRAPH_\nJouko Suikkari (s. 1948) oli valmistunut ohjaajaksi Taideteollisen korkeakoulun elokuva- ja tv-linjalta vuonna 1977, k\xc3\xa4ynyt Yleisradion ohjaajakurssin ja ty\xc3\xb6skennellyt valokuvaajana, tv-toimittajana ja tv-ohjaajana. H\xc3\xa4n kertoi lukeneensa Paasilinnan Hirtettyjen kettujen mets\xc3\xa4n heti romaanin ilmestytty\xc3\xa4 vuonna 1983 ja ryhtyneens\xc3\xa4 v\xc3\xa4litt\xc3\xb6m\xc3\xa4sti suunnittelemaan aiheesta elokuvaa. Alun perin Hirtettyjen kettujen mets\xc3\xa4st\xc3\xa4 piti tulla televisioelokuva, mutta lopulta se valmistui Yleisradion ja Suikkarin oman yrityksen, keravalaisen Studio Artesis Oy:n yhteisen\xc3\xa4 tuotantona ja se p\xc3\xa4\xc3\xa4tettiin esitt\xc3\xa4\xc3\xa4 ensin elokuvateattereissa. \xe2\x80\x9dT\xc3\xa4t\xc3\xa4 suunniteltiin kolme vuotta, filmattiin kolme kuukautta ja lopulta se piti saattaa teatterikuntoon kolmen p\xc3\xa4iv\xc3\xa4n varoitusajalla\xe2\x80\x9d, Suikkari totesi ensi-illan kynnyksell\xc3\xa4 (Iltalehti 15.3.1986)._NEWLINE_Esikoiselokuvansa ensi-illan aikaan Suikkarilla oli valmiina k\xc3\xa4sikirjoitus my\xc3\xb6s Paasilinnan romaanista Isois\xc3\xa4\xc3\xa4 etsim\xc3\xa4ss\xc3\xa4, mutta TV2:n vet\xc3\xa4ydytty\xc3\xa4 hankkeesta elokuva ei koskaan toteutunut. Suikkarin seuraava pitk\xc3\xa4 n\xc3\xa4ytelm\xc3\xa4elokuva Rundi valmistui 1990.\n_START_SECTION_\nVastaanotto\n_START_PARAGRAPH_\nHelsingin Sanomien Helena Yl\xc3\xa4nen ihmetteli ensi-ilta-arviossaan, miksi n\xc3\xa4in k\xc3\xb6mpel\xc3\xb6 ja visuaalisesti osaamaton ohjaus sin\xc3\xa4ns\xc3\xa4 hauskasta tarinasta on tuotu elokuvateattereihin. Saman lehden Mikael Fr\xc3\xa4nti kirjoitti elokuvan tv-uusinnan alla 1994 sen vaikuttavan yll\xc3\xa4tt\xc3\xa4v\xc3\xa4n hyv\xc3\xa4lt\xc3\xa4. H\xc3\xa4nest\xc3\xa4 Jouko Suikkari ohjaa varmasti, k\xc3\xa4sikirjoitus on hyvin laadittu k\xc3\xa4sikirjoitus ja toteutus pohdittu. Sulkanen ja Toikka n\xc3\xa4yttelev\xc3\xa4t Fr\xc3\xa4ntin mielest\xc3\xa4 hyvin, ja tarina tulee yh\xc3\xa4 kiinnostavammaksi loppua kohti.'